পশ্চিমবঙ্গের মন্ত্রী, বিধায়কদের ভাতা এক ধাক্কায় তিরিশ হাজার টাকা বাড়ানো হল
ফলে মোটামুটি ভাবে মুখ্যমন্ত্রীর বেতন ও সেই সঙ্গে ৯০ হাজার টাকা ভাতা মিলিয়ে হবে ১ লক্ষ ১৭ হাজার ১ টাকা। পূর্ণ মন্ত্রীরা পাবেন ১ লক্ষ ১২ হাজার টাকা। প্রতিমন্ত্রীরা ১ লক্ষ ১১ হাজার ন’শো টাকা এবং বিধায়কেরা পাবেন মোট ৮১ হাজার ৮৭০ টাকা।
পশ্চিমবঙ্গের মন্ত্রী, বিধায়কদের ভাতা এক ধাক্কায় তিরিশ হাজার টাকা বাড়িয়ে দিলেন মুখ্যমন্ত্রী মমতা বন্দ্যোপাধ্যায়। আজ শুক্রবার বিধানসভায় তিনি এই ঘোষণা করেন। মুখ্যমন্ত্রী জানান, মন্ত্রীদের মাসিক ভাতা তিরিশ হাজার টাকা বেড়ে দাঁড়াবে নব্বই হাজার টাকা। একই ভাবে বিধায়কদের মাসিক ভাতা তিরিশ হাজার টাকা থেকে বেড়ে হবে ষাট হাজার টাকা। দল নির্বিশেষে বিভেদ ভুলে বিধায়কেরা এ দিন টেবিল চাপড়ে মুখ্যমন্ত্রীর এই ঘোষণাকে স্বাগত জানান। বস্তুত ভারতে বহু রাজ্যের তুলনায় পশ্চিমবঙ্গে মন্ত্রী-বিধায়কদের বেতন ও ভাতা অনেকটাই কম। রাজনৈতিক পর্যবেক্ষকদের একাংশের মতে, বিধায়কদের সৎ পথে থাকার জন্য বেতন ও ভাতা দুটোই বাড়ানো উচিত। কারণ, এক একজন বিধায়কের বাড়িতে রোজ এলাকার যে সংখ্যক মানুষ সমস্যা নিয়ে যান, তাঁদের এক কাপ চা আর বিস্কুট খাওয়াতেই প্রচুর টাকা খরচ হয়। তার পর এর চিকিৎসার টাকা, ওঁর মেয়ের বিয়ে, তাঁর ছেলের পড়ার খরচ— এই সব সামাজিক দাবিদাওয়া থাকেই। এ রাজ্যে মুখ্যমন্ত্রীর মূল বেতন ২৭০০১ টাকা। ফলে মোটামুটি ভাবে মুখ্যমন্ত্রীর বেতন ও সেই সঙ্গে ৯০ হাজার টাকা ভাতা মিলিয়ে হবে ১ লক্ষ ১৭ হাজার ১ টাকা। পূর্ণ মন্ত্রীরা পাবেন ১ লক্ষ ১২ হাজার টাকা। প্রতিমন্ত্রীরা ১ লক্ষ ১১ হাজার ন’শো টাকা এবং বিধায়কেরা পাবেন মোট ৮১ হাজার ৮৭০ টাকা।